Virallinen lehti nro C 348 , 03/12/1999 s. 0064



KIRJALLINEN KYSYMYS E-0410/99 esittäjä(t): Honório Novo (GUE/NGL) komissiolle (1. maaliskuuta 1999) Aihe: Etelä-Afrikan tulevassa kauppasopimuksessa sovitut vastaerät Eri lähteistä saatujen tietojen mukaan Etelä-Afrikan kauppaministeri ja komission jäsen Deus Pinheiro olisivat laatineet luonnoksen sopimukseksi, joka koskee EU:n ja Etelä-Afrikan kauppasuhteiden tulevia puitteita. Tämän luonnoksen mukaan kyseinen Afrikan maa voisi edelleen tuottaa viiniä nimityksellä "PORT" ja/tai "PORTO" ja/tai "PORTWINE" sisäisille markkinoilleen 12 vuoden ajan. Asiaa on määrä tarkastella uudelleen tämän ajan kuluttua, so. alunperin ei ole asetettu sellaista ehtoa, että näiden 12 vuoden jälkeen olisi kiellettyä tuottaa viinejä, joilla olisi nämä alkuperänimitykset ja maantieteelliset merkinnät. Mainitusta luonnoksesta käy lisäksi ilmi, että Etelä-Afrikka ei saisi viiden vuoden siirtymäajan jälkeen käyttää nimityksiä "PORTO" ja/tai "PORT" ja/tai "PORTWINE" kolmansiin maihin vietävissä viineissä. Toisaalta "Agence Europe" kertoi 4. helmikuuta, että korvaukseksi näistä myönnytyksistä Etelä-Afrikka saisi tariffietuja muuntyyppisille viineille, joita se tuo yhteisön markkinoille, ja eräät näistä olisivat täysin tullittomia. 1. Voiko komissio vahvistaa, että luonnos sisältää tämäntyyppisiä vastaeriä Etelä-Afrikalle? Jos näin on, katsooko komissio, että on kohtuullista myöntää tällaisia vastaeriä vain sen vuoksi, että kunnioitetaan eurooppalaista alkuperänimitystä, minkä pitäisi olla itsestään selvä asia? 2. Voiko komissio toimittaa luettelon eteläafrikkalaisista viineistä, joita saa jo tuoda tullitta yhteisön markkinoille? Komission jäsenen João de Deus Pinheironkomission puolesta antama yhteinen vastaus kirjallisiin kysymyksiinE-0408/99, E-0409/99 ja E-0410/99 (30. huhtikuuta 1999) Berliinissä 24. maaliskuuta 1999 kokoontunut Eurooppa-neuvosto hyväksyi Euroopan yhteisön ja Etelä-Afrikan tasavallan kauppaa, kehitystä ja yhteistyötä koskevan sopimuksen. Portviiniä ja sherryä koskevassa kysymyksessä hyväksyttiin lopulta seuraava sovitteluratkaisu: 1. Etelä-Afrikka vahvistaa uudelleen, että Etelä-Afrikasta Euroopan yhteisöön suuntautuvassa viennissä ei tuotteista käytetä eikä tulla käyttämään nimiä "portviini" ja "sherry". 2. Etelä-Afrikka lopettaa asteittain nimien "portviini" ja "sherry" käytön kaikilla vientimarkkinoilla 5 vuoden kuluessa lukuun ottamatta Eteläisen Afrikan tulliliittoon (SACU) kuulumattomia Eteläisen Afrikan kehitysyhteisön (SACD) maita, joihin sovelletaan 8 vuoden siirtymäaikaa. 3. Viinejä ja alkoholijuomia koskevaa sopimusta sovellettaessa Etelä-Afrikan kotimarkkinoiden määritelmään sisältyy SACU (Etelä-Afrikka, Botswana, Lesotho, Namibia ja Swazimaa). 4. Eteläafrikkalaisia tuotteita voidaan pitää kaupan "portviininä" ja "sherrynä" Etelä-Afrikan kotimarkkinoilla 12 vuoden siirtymäkauden ajan. Tämän jälkeen Etelä-Afrikka ja Euroopan yhteisö sopivat yhdessä kyseisistä tuotteista Etelä-Afrikan kotimarkkinoilla käytettävistä nimistä. 5. Tämän sopimuksen voimaantulosta Euroopan yhteisö varaa viineille tullittoman kiintiön, joka kattaa Etelä-Afrikasta yhteisöön suuntautuvan viennin nykymäärän eli 32 miljoonaa litraa; kiintiötä voidaan myös suurentaa lähitulevaisuudessa. 6. Etelä-Afrikan kehittämisohjelmassa, jonka rahoittamiseen Euroopan yhteisö osallistuu, vahvistettujen päätavoitteiden tukemisen lisäksi yhteisö tukee 15 miljoonalla eurolla Etelä-Afrikan viini- ja alkoholijuoma-alan rakenneuudistusta sekä Etelä-Afrikan viinien ja alkoholituotteiden markkinointia ja jakelua. Avun antaminen alkaa viinejä ja alkoholijuomia koskevan sopimuksen voimaantulosta. 7. Etelä-Afrikan ja Euroopan yhteisön viinejä ja alkoholijuomia koskeva sopimus tehdään mahdollisimman pian ja viimeistään syyskuussa 1999 sen varmistamiseksi, että kyseinen sopimus tulee voimaan viimeistään tammikuussa 2000. Arvoisan parlamentin jäsenen esittämistä erityiskysymyksistä todettakoon seuraavaa: Kohdassa 4 mainitaan siirtymäaika ja todetaan, että kyseisten tuotteiden uusista nimistä on sovittava yhdessä. Sanamuodosta käy selvästi ilmi, että kyseisten nimien käyttö Etelä-Afrikan kotimarkkinoilla lopetetaan. Etelä-Afrikka ei markkinoi eikä tule markkinoimaan tuotteita nimillä "portviini" ja "sherry" yhteisön markkinoilla (kohta 1). Muiden kolmansien maiden markkinoista määrätään selvästi kohdassa 2. Yhteisö ei voi sallia sitä, että eteläafrikkalaiset tuottajat jatkaisivat nimien "portviini" ja "sherry" käyttämistä Etelä-Afrikan kotimarkkinoilla sovittujen siirtymäkausien jälkeen. Kohdassa 5 mainittu kiintiö koskee CN-koodeja 2204 21 79 / 80 / 83 / 84 ja 94. Tarjottu kiintiö on selvästi pienempi kuin Etelä-Afrikasta tällä hetkellä yhteisöön suuntautuvan viennin määrä, ja se koskee ainoastaan pullotettua viiniä.